Приложение

към Заповед № РД-04-12231/15.10.2021 г. на директора на Областна дирекция „Земеделие“ – София-град

ВЪТРЕШНИ ПРАВИЛА

**ЗА ОРГАНИЗАЦИЯТА И РЕДА ЗА ИЗВЪРШВАНЕ НА ПРОВЕРКА НА ДЕКЛАРАЦИИТЕ ПО ЗАКОНА ЗА ПРОТИВОДЕЙСТВИЕ НА КОРУПЦИЯТА И ЗА ОТНЕМАНЕ НА НЕЗАКОННО ПРИДОБИТОТО ИМУЩЕСТВО И ЗА УСТАНОВЯВАНЕ НА КОНФЛИКТ НА ИНТЕРЕСИ В ОБЛАСТНА ДИРЕКЦИЯ „ЗЕМЕДЕЛИЕ“ – СОФИЯ-ГРАД**

**Гр. СОФИЯ**

**2021 година**

**I. ОБЩИ ПОЛОЖЕНИЯ**

**Чл. 1.** Настоящите Вътрешни правила регламентират организацията и реда за извършване на проверка на декларациите по чл. 35, ал. 1 от Закона за противодействие на корупцията и за отнемане на незаконно придобитото имущество (ЗПКОНПИ) и за установяване конфликт на интереси на служителите в Областна дирекция „Земеделие“ – София-град (ОД „Земеделие“ – София-град), включително за работата на комисиите, за воденето на регистрите на декларациите, за съхраняването и унищожаването на декларациите и за обработването на данните от тях.

Чл. 2. При изпълнение на правомощията и функциите си, длъжностните лица от ОД „Земеделие“ – София-град се ръководят от следните принципи:

* законност, прозрачност, независимост, обективност и безпристрастност;
* зачитане и гарантиране на правата и свободите на гражданите;
* пропорционалност на намесата в личния и семейния живот;
* защита на информацията;
* защита на лицата, подали сигнал;
* координация и взаимодействие между държавните органи;
* политически неутралитет.

**Чл.3. (1)** Вътрешните правила се прилагат за служителите от ОД „Земеделие“ – София-град и Общинските служби по земеделие към нея – лицата по § 2, ал. 1, т. 1 от ДР на ЗПКОНПИ.

**(2)** Лицата по §2, ал. 1, т. 1 от ДР на ЗПКОНПИ, временно преместени по реда на. чл. 81б, ал. 1 от Закона за държавния служител, подават декларациите по чл. 35, ал. 1 от ЗПКОНПИ пред органа по назначаването на приемащата страна.

**(3)** Лицата по §2, ал. 1, т. 1 от ДР на ЗПКОНПИ, заемащи длъжност и в друга администрация по реда на чл. 16а, ал. 4 от Закона за държавния служител, подават декларациите по чл. 35, ал. 1 от ЗПКОНПИ пред двата органа по назначаването.

**Чл. 4. (1)** Служителите от ОД „Земеделие“ – София-град и Общинските служби по земеделие към нея подават следните декларации:

1. декларация за несъвместимост и декларация за промяна в декларираните обстоятелства в декларацията за несъвместимост по чл. 35, ал. 1, т. 1 и т. 3 от ЗПКОНПИ по образец, утвърден от директора на ОД „Земеделие“ – София-град, изписван по-нататък за краткост „Директора“. Образецът е публикуван на официалната страница на ОД „Земеделие“ – София-град: <http://mzh.government.bg/odz-sofiagrad/> Рубрика Предотвратяване и установяване конфликт на интереси;

2. декларация за имущество и интереси, състояща се от две части, по чл. 35, ал. 1, т. 2 от ЗПКОНПИ, по образец, утвърден от Комисията за противодействие на корупцията и за отнемане на незаконно придобитото имущество;

3. декларация за промяна в декларираните обстоятелства в декларацията по чл. 35, ал. 1, т. 2 от ЗПКОНПИ, в частта за интереси и за произхода на средствата при предсрочно погасяване на задължения и кредити.

**(2)** Служителите от ОД „Земеделие“ – София-град и Общинските служби по земеделие към нея подават декларациите си по чл.35 от ЗПКОНПИ пред директора на Областната дирекция.

**Чл. 5. (1)** Служителите от ОД „Земеделие“ – София-град и Общинските служби по земеделие към нея подават декларация за несъвместимост и декларация за промяна в декларираните обстоятелства в сроковете, предвидени в съответните нормативни актове.

**(2)** Служителите по служебно правоотношение подават декларация за несъвместимост при подаване на заявлението за постъпване на държавна служба, на основание чл. 8, ал. 3 от Закона за държавния служител (ЗДСл).

**(3)** При възникване на трудово правоотношение, с изключение на случаите, в които се заемат технически длъжности, декларацията за несъвместимост се подава към датата на сключване на трудовия договор.

**(4)** Служителите по трудово и служебно правоотношение подават декларация за промяна в декларираните обстоятелства в декларацията за несъвместимост в 7-дневен срок от настъпване на съответното основание.

**Чл. 6. (1)** Декларациите по чл. 35, ал. 1 от ЗПКОНПИ се подават на хартиен и на електронен носител. Декларация, подадена само на електронен носител, се смята за неподадена, освен когато е подадена в съответствие със Закона за електронния документ и електронните удостоверителни документи. Неподписана декларация се смята за неподадена, а при несъответствие между записа на хартиен и електронен носител, действие поражда записа на хартиен носител.

**(2)** Декларацията за имущество и интереси се подава:

1. ежегодно до 15 май - за предходната календарна година.

2. в едномесечен срок от заемането на съответната длъжност, освен когато в специален закон е предвиден друг срок;

**(3)** Декларацията за промяна в декларираните обстоятелства в декларацията за имущество и интереси, в частта за интересите и за произхода на средствата при предсрочно погасяване на задължения и кредити (чл. 35, ал. 1, т. 4 ЗПКОНПИ), се подава в едномесечен срок от настъпване на промяната.

**(4)** В срок до един месец от подаването на декларацията за имущество и интереси съответното лице може да направи промяна в декларацията си, когато това се налага за отстраняване на непълноти или грешки.

**Чл. 7. (1)** Декларациите по чл. 35, ал. 1 от ЗПКОНПИ се подават лично от задължените лица в деловодството на Областна дирекция „Земеделие“ – София-град и се приемат от служители, определени със заповед на директора на Областна дирекция „Земеделие“ – София-град да приемат и съхраняват декларациите.

**(2)** Декларациите (на хартиен и електронен носител) могат да бъдат изпратени и по пощата/куриерска служба, ако задълженото лице не е в състояние лично да подаде декларациите си.

**(3)** В случаите по ал. 2, върху плика с който се изпраща декларацията изрично се посочва, че съдържа декларации по чл. 35, ал. 1 от ЗПКОНПИ. В този случай служителя, изпълняващ функции „Деловодство“ по приемане, техническа обработка и предаване за регистрация в деловодната система на Областна дирекция „Земеделие“ – София-град на входящите документи, предава плика на служител от Дирекцията, определен със заповед на директора да приема и регистрира декларациите по чл. 35, ал. 1 от ЗПКОНПИ, без да го разпечатва в рамките на същия ден, в който е постъпил в Областната дирекция, за вписване в регистъра.

**(4)** Приемането на декларациите, съхранението, обработването на данните от тях, въвеждането на данни в регистъра по ал. 2, поддържането му и публикуването на информация и декларациите в него, проверката им, унищожаването на информационните носители, както и производството по установяване на конфликт на интереси се осъществяват при спазване изискванията на Закона за защита на личните данни и на Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните).

II. ОРГАНИЗАЦИЯ И РЕД ЗА ИЗВЪРШВАНЕ НА ПРОВЕРКА НА ДЕКЛАРАЦИИТЕ ПО  
ЧЛ. 35, АЛ. 1 ОТ ЗАКОНА ЗА ПРОТИВОДЕЙСТВИЕ НА КОРУПЦИЯТА И ЗА  
ОТНЕМАНЕ НА НЕЗАКОННО ПРИДОБИТОТО ИМУЩЕСТВО

**Чл. 8. (1)** Проверката на декларациите по чл. 35, ал. 1 от ЗПКОНПИ, подадени от задължените лица се извършва от служители на Областна дирекция „Земеделие“ – София-град, определени със заповед на директора.

**(2)** Служителите определени със заповед на директора по ал.1 извършват проверка относно спазването на сроковете по чл. 5, ал. 1 и чл. 6, ал. 2 и относно достоверността на декларираните факти.

**(3)** В срок един месец от изтичането на сроковете за подаването на декларациите от лицата по чл. 3, ал. 1, определени със заповед на директора по ал.1 изготвят доклад до Директора за неподадените в срок декларации.

**(4)** Служителят изпълняващ функции „Човешки ресурси“ е длъжен в деня на издаването на съответния акт за назначаване/встъпване/ да уведоми служителите определени да извършват проверка на декларациите по чл. 35, ал. 1 от ЗПКОНПИ. Информацията следва да съдържа: трите имена и длъжността на съответното лице, административното звено, телефон и електронна поща.

**(5)** Служителят изпълняващ функции „Човешки ресурси“ е длъжен в 7-дневен срок от прекратяване на правоотношението със съответния служител да уведоми служителите определени да извършват проверка на декларациите по чл. 35, ал. 1 от ЗПКОНПИ

**(6)** Служителят изпълняващ функции „Човешки ресурси“ предоставя на задължените лица образеца на декларация за несъвместимост.

**Чл. 9. (1)** Проверка на достоверността на декларираните факти в декларациите за несъвместимост се извършва в срок до един месец от подаването им.

**(2)** Проверка на достоверността на декларираните факти в декларациите за несъвместимост се извършва и в следните случаи:

1. при подаден срещу лицето сигнал за несъвместимост;

2. когато в хода на друга проверка се открият нововъзникнали факти и обстоятелства, както и факти и обстоятелства, които не са били известни при извършване на проверката по ал.1.

**(3)** За сигналите по ал. 2, т. 1 се прилагат относимите разпоредби от раздел трети.

**(4)** Срокът за извършване на проверката в случаите по ал. 2 започва да тече от издаването на заповедта за образуване на проверката.

**Чл.10. (1)** Проверка на декларациите за имущество и интереси относно достоверността на декларираните факти се извършва при:

1. При подаване на сигнал срещу служител на ОД „Земеделие“ – София-град и/или Общинските служби по земеделие към нея за корупционно нарушение или конфликт на интереси по смисъла на ЗПКОНПИ;

2. Откриване на данни за корупционно нарушение или конфликт на интереси при образувано дисциплинарно производство или в хода на друга проверка;

**(2)** Проверките по ал. 1, т. 1 и т. 2 се извършват в срок до 2 месеца и протичат независимо от производството по установяване на конфликт на интереси или от дисциплинарното производство срещу същото лице. За сигнал се приема и предаване в електронна медия или публикация, които отговарят на условията по чл. 6, ал. 2, т. 3 - 5 от Наредбата за организацията и реда за извършване на проверка на декларациите и за установяване конфликт на интереси (НОРИПДУКИ).

**Чл. 11. (1)** Проверката по чл.9, ал. 2 и чл. 10 на декларациите се образува със заповед на Директора на ОД „Земеделие“ – София-град. В заповедта се посочва основанието, проверяваното лице, времето за извършване на проверката с посочване на крайната й дата, лицата, които ще я извършат и срока за представяне на доклада. Заповедта се връчва на проверяваното лице.

**(2)** Проверката обхваща достоверността на фактите, които подлежат на вписване, обявяване или удостоверяване пред държавните или общинските органи, органите на съдебната власт и други институции, до които служителите има осигурен достъп.

**(3)** Проверката не обхваща фактите от декларациите, за които служителите не са оправомощени по специален закон да поискат и да получат съответната информация.

**(4)** За целите на проверката на декларациите достъпът до електронните регистри, до бази данни и до други информационни масиви на първичните администратори на данни, в които се съдържат първични данни за декларираните факти, поддържани от други държавни органи, се извършва по ред на чл.7, ал. 8 от Наредбата за общите изисквания към информационните системи, регистрите и електронните административни услуги чрез централен компонент, управляван от председателя на Държавна агенция „Електронно управление“.

**(5)** Комисията може да изисква информацията, както и допълнителна информация при условията на ал. 2 и ал. 3 от държавните органи, органите на местното самоуправление и местната администрация, органите на съдебната власт и от други институции, пред които декларираните факти подлежат на вписване, обявяване или удостоверяване. В искането се посочва заповедта на Директора, с която е възложена проверката.

**(6)** Органите и институциите по ал. 5 са длъжни в 30-дневен срок от получаването на искането да предоставят необходимата информация.

**(7)** Проверката се извършва чрез съпоставяне на декларираните факти и на получената информация.

**Чл. 12. (1)** Проверката по чл. 9 приключва с доклад до Директора на ОД „Земеделие“ – София-град, който съдържа фактическа част относно проверените декларирани факти и информацията, събрана в хода на проверката, заключение за наличие или за липса на несъвместимост в съответствие с изискванията, предвидени в съответните нормативни актове, дата и подписите на лицата, извършили проверката. Към доклада се прилагат декларацията/декларациите и документите, събрани в хода на проверката.

**(2)** При установена несъвместимост Директора на ОД „Земеделие“ – София-град предприема действия по осъществяване на последиците от несъвместимостта, предвидени в съответните нормативни актове.

**Чл. 13. (1)** Когато не е установено несъответствие между декларираните факти и получената информация при проверката по чл. 10, същата приключва с доклад за съответствие до Директора на ОД „Земеделие“ – София-град.

**(2)** Докладът по ал. 1 съдържа фактическа част относно проверените декларирани факти и информацията, събрана в хода на проверката, заключение за съответствие, дата и подписите на лицата, извършили проверката. Към доклада се прилагат декларацията/декларациите и документите, събрани в хода на проверката.

**(3)** Докладът за съответствие се одобрява или не се одобрява от Директора на ОД „Земеделие“ – София-град. Одобреният доклад или съответната извадка от него се прилагат към декларацията.

**(4)** При неодобрение на доклада за съответствие Директора на ОД „Земеделие“ – София-град връща преписката за отстраняване на недостатъците, когато в хода на проверката не са изследвани всички факти в съответствие с чл. 11, ал. 2 или когато констатациите в доклада не съответстват на събраната в хода на проверката информация.

**Чл. 14. (1)** Когато е установено несъответствие между декларираните факти и информацията, събрана в хода на проверката, определените със заповед на Директора служители уведомяват писмено лицето, подало декларацията, като указват в какво се състои констатираното несъответствие и му дават 14-дневен срок за отстраняване на непълнотите и грешките в декларираните обстоятелства. Отстраняването се извършва по реда за подаване на декларациите, като в случай на несъгласие с дадените му указания лицето може да направи възражение и да представи доказателства в същия срок.

**(2)** Когато несъответствието не е отстранено в срока по ал. 1, служителите по ал.1 изготвят доклад за несъответствие до Директора на ОД „Земеделие“ – София-град, който съдържа фактическа част относно проверените декларирани факти и информацията, събрана в хода на проверката, заключение за несъответствието, дата и подписите на лицата, извършили проверката. Към доклада се прилагат декларацията/декларациите и документите, събрани в хода на проверката.

**(3)** Докладът за несъответствие се одобрява или не се одобрява от Директора на ОД „Земеделие“ – София-град. Актът, с който докладът е одобрен (заповед/решение), заедно с копие от доклада се връчва на проверяваното лице.

**(4)** Заповедта, съответно решението, за одобрение на доклад, с който е установено несъответствие в размер, не по-малък от 5000 лв., което не е отстранено по реда на ал. 1, подлежи на оспорване по реда на Административнопроцесуалния кодекс. Влезлият в сила акт се изпраща от министъра до Националната агенция по приходите за предприемане на действия по реда на Данъчно-осигурителния процесуален кодекс.

**(5)** Директорът на ОД „Земеделие“ – София-град не одобрява доклада за несъответствие, когато счете, че между декларираните факти и получената информация няма несъответствие или когато въз основа на получената информация и доказателствата не е съгласен с размера на несъответствието.

**(6)** При неодобрение на доклада за несъответствие поради несъгласие с размера на несъответствието Директорът връща преписката за отстраняване на недостатъците.

**(7)** Когато при проверката на декларациите се установят данни за извършено административно нарушение, се предприемат съответните действия за осъществяване на административнонаказателната отговорност.

**(8)** Когато при проверка на декларациите се установят данни за извършено престъпление, Директорът сезира незабавно компетентните органи за предприемане на действия по наказателно преследване.

**Чл. 15. (1)** Актовете за установяване на нарушение по чл. 173 и 174 от ЗПКОНПИ относно декларациите за несъвместимост се съставят от определени от Директора на ОД „Земеделие“ – София-град служители.

**(2)** В 14-дневен срок от връчването на АУАН, същия се изпраща на наказващия орган заедно с постъпилите възражения по него, събраните доказателства и другите приложения към преписката за издаване на наказателно постановление.

**(3)** Съставянето на актовете, издаването, обжалването и изпълнението на наказателните постановления се извършват по реда на Закона за административните нарушения и наказания.

**III. ПРЕДОТВРАТЯВАНЕ И УСТАНОВЯВАНЕ КОНФЛИКТ НА ИНТЕРЕСИ.**

**Чл. 16. (1)** Конфликт на интереси възниква, когато служител на ОД „Земеделие“ – София-град има частен интерес, който може да повлияе върху безпристрастното и обективно изпълнение на правомощията или задълженията му по служба.

**(2)** Когато служител на ОД „Земеделие“ – София-град, с изключение на заемащите технически длъжности, има частен интерес по смисъла на чл. 53 от ЗПКОНПИ, той е длъжен да си направи самоотвод от изпълнението на конкретното правомощие или задължение по служба.

**(3)** Директорът на ОД „Земеделие“ – София-град е длъжен да направи отвод на служителя по ал. 2, ако разполага с данни за негов частен интерес във връзка с конкретно правомощие или задължение по служба.

**(4)** Самоотводите и отводите се правят незабавно след възникването или след узнаването на данните за наличие на частен интерес.

**(5)** Самоотводите и отводите се мотивират, като се посочва частният интерес, който е причина за отстраняването от изпълнението на конкретното правомощие или задължение.

**(6)** Самоотводите се подават от задължените лица чрез деловодството на ОД „Земеделие“ – София-град, адресирани до Директора. Служителят изпълняващ функции деловодство е длъжен в деня на получаването им да ги регистрира с номер и дата в деловодната система и да ги насочи към Директора. Самоотводите и отводите се насочват и към определените служители от Дирекцията за съхранение и/или предприемане на последващи действия.

**Чл. 17. (1)** Производството по установяване на конфликт на интереси се образува:

1. при подаден сигналq съдържащ данни за корупционно поведение и/или конфликт на интереси, както и публикации в средствата за масово осведомяване;

2. служебно, от директора на ОД „Земеделие“ – София-град, когато при осъществяване на служебните си задължения органът по избора или назначаването е установил конкретни данни, пораждащи съмнение за конфликт на интереси;

3. по искане на служител от ОД „Земеделие“ – София-град и Общинските служби по земеделие към нея.

**(2)** Едно производство може да се образува въз основа на две основания по ал. 1, когато те имат идентичен предмет и страни.

**Чл. 18. (1)** Всеки сигнал следва да съдържа:

1. трите имена, единен граждански номер, съответно личен номер на чужденец, адрес, както и телефон, факс и електронен адрес на подателя, ако има такива;

2. имената на лицето, срещу което се подава сигналът и заеманата от него длъжност, ако подателят разполага с данни за нея;

3. конкретни данни за твърдяното нарушение, в т. ч. място и период на извършване на нарушението, описание на деянието и други обстоятелства, при които е било извършено;

4. позоваване на документи или други източници, които съдържат информация, подкрепяща изложеното в сигнала, в т. ч. посочване на данни за лица, които биха могли да потвърдят съобщените данни или да предоставят допълнителна информация;

5. дата на подаване на сигнала;

6. подпис на подателя.

**(2)** Когато искането е от служител на ОД „Земеделие“ – София-град и Общинските служби по земеделие към нея, искането трябва да съдържа:

1. трите имена и длъжността на лицето;

2. описание на конкретния случай, по отношение на който се отправя искането;

3. дата на подаване на искането;

4. подпис на подателя.

**(3)** Когато искането не отговаря на условията по преходната алинея, служителят се уведомява чрез електронно съобщение или уведомително писмо да отстрани недостатъците в 3-дневен срок от съобщението, с указание, че при неотстраняването им в срок, искането ще бъде оставено без разглеждане.

**(4)** Към сигнала се прилагат източниците на информация, подкрепящи изложените в него твърдения.

**(5)** Анонимни сигнали не се разглеждат и не се препращат по компетентност.

**Чл. 19.** Всеки сигнал се регистрира незабавно след постъпването му в деловодната система на ОД „Земеделие“ – София-град и се насочва към Директора. Органът на власт незабавно резолира сигнала към съответни.

**Чл. 20.** Производството по установяване на конфликт на интереси, както и за нарушения на ограниченията след освобождаване от длъжност, се образува в срок до 6 месеца от откриването, но не по-късно от три години от извършването на нарушението.

**Чл. 21. (1)** Образуването, отказът от образуване и прекратяването на производството се извършват със заповед на Директора на ОД „Земеделие“ – София-град.

**(2)** Производство не се образува или образуваното производство се прекратява, когато:

1. в сигнала или искането липсва някой от реквизитите по чл. 18, ал. 1 и 2, и недостатъкът не е отстранен в указания срок;

2. са изтекли сроковете по чл. 20;

3. сигналът или искането са подадени до некомпетентен орган;

4. сигналът или искането са подадени повторно по въпрос, по който има влязъл в сила акт, освен ако се основават на нови факти или обстоятелства;

5. сигналът или искането са подадени спрямо същото лице и по същия въпрос, по който има висящо производство, независимо дали е във фазата на издаване, или на оспорване на акта.

**(3)** В случаите на ал. 2, т. 3 сигналът или искането се препращат незабавно, но не по- късно от 7 дни на компетентния орган, за което се уведомява подателят.

**Чл. 22. (1)** Проверката за наличието или за липсата на конфликт на интереси се извършва от постоянна комисия от служители на ОД „Земеделие“ – София-град, която се назначава със заповед на Директора.

**(2)** Комисията се състои от нечетен брой служители — най-малко трима редовни членове и един резервен, като в състава й се включва служител с юридическо образование.

**(3)** За председател на комисията се определя един от членовете й.

**(4)** Комисията приема решенията си с мнозинство повече от половината от състава си.

**(5)** Когато се извършва проверка за наличието или за липсата на конфликт на интереси спрямо член на комисията, той не участва в нея. В този случай на негово място участва резервен член.

**(6)** Комисията разглежда и решава въпросите от своята компетентност на заседания.

**Чл. 23. (1)** При постъпване на сигнал/искане, съдържащ данни за конфликт на интереси по смисъл на ЗПКОНПИ за служител от ОД „Земеделие“ – София-град и Общинските служби по земеделие към нея в Областната дирекция, комисията по чл. 22 извършва проверка за наличието на изискуемите се реквизити по чл. 18, ал. 1 и 2.

**(2)** Когато сигналът/искането не съдържа някой от изискуемите се реквизити, подателят се уведомява писмено да отстрани недостатъците в 3-дневен срок от съобщението за това, с указание че при непредоставянето им в срок сигналът/искането ще бъде оставен без разглеждане.

**(3)** Срокът за произнасяне от комисията по сигнала започва да тече от датата на отстраняване на нередовността.

**Чл. 24. (1)** След изтичане на срока за отстраняване на нередовността, комисията извършва проверка за наличието или липсата на предпоставките по чл. 21, ал. 2.

**(2)** При наличие на някоя от предпоставките по чл. 21, ал. 2, комисията изготвя проект на решение за прекратяване на производството, съответно отказ за образуване.

**(3)** Проектът по ал. 2 се представя на Директора с кратък доклад на комисията.

**(4)** За взетото по предходната алинея решение се информира лицето, подало сигнала.

**(5)** При липса на предпоставките по чл. 21, ал. 2, комисията провежда производство по същество за наличие или липса на конфликт на интереси.

**Чл. 25. (1)** Доказателствата за наличието или липсата на конфликт на интереси се събират по реда на Административнопроцесуалния кодекс. Служителите по чл. 81б, ал. 1 от Закона за държавния служител, подават надлежните доказателства пред приемащата администрация.

**(2)** Комисията изисква и получава по служебен път информация от органи на държавната власт, от органи на местното самоуправление, както и от физически и юридически лица. В искането се посочват номерът на заповедта за определяне на членовете на комисията, както и наличието на решение/резолюция за образуване на производството.

**(3)** Органите и лицата по ал. 2 са длъжни в 7-дневен срок от получаване на искането да представят необходимата информация и документи.

**Чл. 26. (1)** Комисията изпраща покана за изслушване на лицето, срещу което е образувано производството.

**(2)** За изслушването се съставя протокол, който се подписва от членовете на комисията и от лицето, срещу което е образувано производството.

**(3)** На лицето, срещу което е образувано производството, се предоставят за запознаване всички събрани доказателства и му се дава възможност да направи възражение в 7-дневен срок от предоставянето им. Доказателствата се представят при спазване на изискванията за неразкриване самоличността на лицето, подало сигнала.

**(4)** Лицето, срещу което е образувано производството, може да представи и да посочи нови доказателства, които да се съберат.

**(5)** Лицето, срещу което е образувано производството, има право на защита, включително адвокатска защита.

**Чл. 27. (1)** Проверката приключва със становище на комисията, обективирано в доклад относно наличието или липсата на конфликт на интереси.

**(2)** Комисията представя на Директора доклада по ал. 1 заедно с цялата преписка и проект на решение, с което се установява или не се установява конфликт на интереси.

**Чл. 28. (1)** Директорът на ОД „Земеделие“ – София-град се произнася с мотивирана заповед за наличието или липсата на конфликт на интереси, в срок до два месеца от образуване на производството. При случаи на фактическа и правна сложност, срокът може да се продължи еднократно с 30 дни.

**(2)** Актът по ал. 1 съдържа:

1. наименованието на органа, който го издава;

2. адресата на акта;

3. фактическите и правните основания за постановяването му;

4. направените от лицето възражения и мотиви в случай на неприемане;

5. диспозитивна част, в която се установява липсата или наличието на конфликт на интереси и се налага глоба по чл. 171 от ЗПКОНПИ;

6. срок и съд, пред който може да се обжалва акта;

7. дата на издаване и подпис/подписи.

**(3)** При установен конфликт на интереси не се съставя акт за установяване на административно нарушение и не се издава наказателно постановление, а глобата се налага с акта по ал. 1.

**(4)** В акта, с който е установен конфликт на интереси, се посочва и срок за доброволно изпълнение на наложената глоба.

**Чл. 28. (1)** Актът по чл. 26, ал. 1 се съобщава на:

1. заинтересованото лице;

2. Софийска градска прокуратура;

**(2)** Лицето, подало сигнала се информира с писмо за резултата от производството за наличието или липсата на конфликт на интереси.

**Чл. 29. (1)** Актът, с който се установява конфликт на интереси, може да се оспори от заинтересованото лице пред съда по реда на Административнопроцесуалния кодекс.

**(2)** Прокурорът може да подаде протест пред съда в срок един месец от съобщаването на акта, с който се установява липсата на конфликт на интереси.

**Чл. 30.** За неуредените в този раздел въпроси се прилагат съответно глава осма от ЗПКОНПИ и Административнопроцесуалния кодекс.

**Чл. 31.** Когато с влязъл в сила акт е установен конфликт на интереси, освобождаването от заеманата длъжност се осъществява по ред, предвиден в съответния закон.

**Чл. 32.** Когато в производството по установяване на конфликт на интереси се установят данни за извършено престъпление, Директорът сезира незабавно компетентните органи за предприемане на действия по наказателно преследване.

**Чл. 33.** Лице, което е подало сигнал в ОД „Земеделие“ – София-град, съдържащ данни за конфликт на интереси, не може да бъде преследвано само за това.

**Чл. 34.** **(1)** Действия по защита на лицата, подали сигнали, съдържащи данни за конфликт на интереси се предприемат от момента на подаване на съответния сигнал в администрацията на ОД „Земеделие“ – София-град до отпадане на необходимостта от това.

**(2)** Задължения за предприемане на конкретни действия по предходната алинея имат всички служители в администрацията на ОД „Земеделие“ – София-град, чиито служебни задължения пряко или косвено им позволяват достъп до информацията, касаеща личните данни на подателя на сигнала, както и до изложените обстоятелства в него.

**(3)** Преди започване на работа по подаден сигнал, членовете на комисията по чл. 22 подписват декларация по образец (Приложение № 1), че ще пазят в тайна самоличността на подателя на сигнала.

**(4)** Служителите на ОД „Земеделие“ – София-град извън тези по ал. 3, които имат достъп до подаваните сигнали при или по повод изпълнението на служебните си задължения, подписват декларация по образец (Приложение № 2), че ще пазят в тайна самоличността на подателя на сигнала.

**(5)** Декларациите по ал. 3 и ал. 4 се съхраняват в преписката на подадения сигнал.

**Чл. 35.** Лице, което е уволнено, преследвано или по отношение на което са предприети действия, водещи до психически и/или физически тормоз, заради това, че е подало сигнал, съдържащ данни за корупционно нарушение и/или конфликт на интереси има право на обезщетение за претърпените от него имуществени и неимуществени вреди по съдебен ред.

**Чл. 36.** При осъществяване на служебните си задължения, свързани с постъпването, регистрирането, движението, разпределянето, разглеждането, препращането и произнасянето по сигнали, съдържащи данни за конфликт на интереси, както и по отношение на всички документи, касаещи тези сигнали, служителите в Министерство на земеделието, храните и горите спазват принципите и правилата за поведение, регламентирани в Кодекса за поведение на служителите в държавната администрация.

**Чл. 37.** Защитата на лицата, подали сигнали, съдържащи данни за конфликт на интереси се осъществява чрез прилагане на контроли при постъпването, регистрирането, движението, разпределянето, разглеждането, препращането и произнасянето по тези сигнали, насочени към:

1. неразкриване самоличността на лицето, подало съответния сигнал;

2. неразгласяване на лични данни за лицето, подало сигнала, станали известни в хода на изпълнение на служебните задължения при реализирането на посочените дейности;

3. неразкриване на обстоятелствата и твърденията, изложени в сигнала;

4. неразгласяване на лични данни и обстоятелства, посочени в сигнала, но касаещи други лица, различни от неговия подател;

5. опазване на всички писмени документи, предоставени/изготвени при и/или по повод движението/разглеждането/препращането на сигнала, както и неразгласяване на съдържащата се в тях информация, констатации и предложения.

IV. РЕГИСТРИ, СПИСЪЦИ И СЪХРАНЕНИЕ НА ДЕКЛАРАЦИИТЕ

**Чл. 38. (1)** ОД „Земеделие“ – София-град води и поддържа следните електронни публични регистри и списъци:

1. Регистър на декларациите по чл. 35, ал. 1 от ЗПКОНПИ, подадени от служителите на ОД „Земеделие“ – София-град и Общинските служби по земеделие към нея;

2. Регистър на влезлите в сила заповеди за установяване на конфликт на интереси по ЗПКОНПИ;

3. Регистър на съставените актове за установяване на административни нарушения и за влезлите в сила наказателни постановления по ЗПКОНПИ;

4. Списък на задължените лица, неподали в срок декларации по чл. 35, ал. 1 от ЗПКОНПИ;

5. Списък на задължените лица, неподали в срок ежегодната декларация за имущество и интереси;

6. Списък на лицата, при които е установено несъответствие в декларациите, което не е отстранено в срок, както и заключенията за несъответствия. Информацията се публикува след влизане в сила на решението, с което е установено несъответствието.

**(2)** Регистрите и списъците се публикуват на официалната страница на ОД „Земеделие“ – София-град - [http://mzh.government.bg/odz-sofiagrad /](%20http://mzh.government.bg/odz-sofiagrad%20/%20)по установения, съгласно настоящите Вътрешни правила законоустановен ред.

**Чл. 39. (1)** В публичния регистър по чл. 38, ал. 1, т. 1 се въвеждат декларациите за несъвместимост и декларациите за промяна на декларирани обстоятелства в декларациите за несъвместимост, декларациите за имущество и интереси и декларациите за промяна в декларирани обстоятелства в декларацията за имущество и интереси в частта на интересите. По отношение на декларациите за имущество и интереси, публична е само частта за интересите, съгласно чл. 37, ал. 1, т. 12 - 14 от ЗПКОНПИ.

**(2)** Регистърът по чл. 38, ал. 1, т. 1 съдържа следната информация:

1. имената и длъжността на лицето, подало декларацията;

2. входящ номер, дата и вид на декларацията;

3. декларацията за несъвместимост и декларацията за промяна на декларирани обстоятелства в декларацията за несъвместимост;

4. декларацията за имущество и интереси или за промяна на декларацията за имущество и интереси в частта и по чл. 37, ал. 1, т. 12 - 14 от ЗПКОНПИ;

**(3)** Декларациите за несъвместимост и за промяна в декларираните обстоятелства в декларациите за несъвместимост се публикуват в срок един месец от изтичането на сроковете за подаването им, предвидени в съответните нормативни актове.

**(4)** Декларациите за имущество и интереси и за промяна в декларацията за имущество и интереси в частта по чл. 37, ал. 1, т. 12 - 14 от ЗПКОНПИ се публикуват в двумесечен срок от изтичането на сроковете по чл. 6, ал. 2 и ал.4. В същия срок се публикува и списъкът на лицата, които не са подали декларации в срок.

**Чл. 40. (1)** В публичния регистър по чл. 38, ал. 1, т. 2 се въвеждат данните за влезлите в сила заповеди за установяване на конфликт на интереси.

**(2)** Регистърът съдържа пореден номер на записа, номера и датата на издаване на заповедта, съдебни решения и датата на влизане в сила на акта.

**(3)** Информацията по предходната алинея се публикува в едномесечен срок от влизането на заповедта в сила.

**Чл. 41. (1)** В публичния регистър по чл. 38, ал. 1, т. 3 се въвеждат данни за съставените актове за установяване на административни нарушения и за влезлите в сила наказателни постановления.

**(2)** Регистърът съдържа пореден номер на записа, номера и датата на АУАН, номера и датата на издаване на наказателното постановление, името и длъжността на наказаното лице, законовата разпоредба, която е нарушена, вида и размера на наложеното наказание, както и датата на влизане в сила на наказателното постановление/номер и дата на съдебното решение.

**(3)** Информацията по предходната алинея се публикува в едномесечен срок от съобщаването на влизането в сила на наказателното постановление.

**Чл. 42. (1)** Списъците на лицата, които не са подали декларации в срок по чл. 38, ал. 1, т. 4 и 5 се публикуват в двумесечен срок от изтичането на сроковете по чл. 6, ал. 2 и ал.4.

**(2)** Списъкът на лицата, при които е установено несъответствие в декларациите по чл. 38, ал. 1, т. 6 се публикува в едномесечен срок от влизането на решението в сила.

**Чл. 43.** Данните в регистрите и списъците по чл. 38 се заличават в срок един месец от прекратяването на правоотношението или от изгубването на съответното качество от задълженото по чл. 3, ал. 1 лице.

**Чл. 44. (1)** Всяко лице има право на достъп до данните от електронните публични регистри и списъци.

**(2)** Достъпът се осигурява чрез интернет страницата на ОД „Земеделие“ – София-град при спазване на Закона за защита на личните данни.

**Чл. 45. (1)** Приемането, съхраняването на декларациите, обработването на данните от тях и унищожаването на информационните носители, въвеждането и обработването на данни в регистрите и списъците, публикуването на информация в тях се извършва от определени със заповед на Директора служители.

**(2)** Достъп до декларациите по чл. 35, ал. 1 от ЗПКОНПИ, съответно до информацията в тях, която не е публична, имат тези служители, на които Директора на ОД „Земеделие“ – София-град със заповед е възложил извършването на проверките на декларациите и по установяване на конфликт на интереси.

**(3)** Служителите по ал. 1 предават хартиените и електронните носители на декларациите на служителите по ал. 2 за изпълнение на правомощията и функциите по предходната алинея с протокол, подписан от предаващия и от приемащия. Протоколите се съхраняват в досието на лицето, подало съответната декларация.

**(4)** Фактите и данните, извън тези, които са публични, съдържащи се в декларациите и станали известни във връзка с изпълнението на правомощия или функции по настоящите правила, не може да се разпространяват, освен когато в закон е предвидено друго.

**Чл. 46. (1)** Декларациите по чл. 35 от ЗПКОНПИ се съхраняват в метален шкаф, който се намира в стая на главен специалист „Човешки ресурси и Деловодство“. Ключът от шкафа се съхранява от посоченото длъжностно лице.

**(2)** Преглед на съхраняваните декларации/документи се извършва единствено с цел проверка и в изпълнение на правомощията на служителите на Инспектората, вменени им със ЗПКОНПИ и чл. 46 от Закона за администрацията.

**Чл. 47. (1)** Декларациите, подадени на хартиен и електронен носител, както и представените или събраните служебно във връзка с тях документи се съхраняват до изтичане на пет години от прекратяване на правоотношението или от изгубване на съответното качество.

**(2)** Декларациите, за които е изпълнено условието по ал. 1 се унищожават от служители на Дирекцията, на които Директорът със заповед е възложил функции по унищожаването на носителите на информация.

**(3)** За унищожените декларации на хартиен и електронен носител се изготвя протокол.

**V. ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Настоящите правила се приемат на основание чл. 10 от Наредбата за организацията и реда за извършване на проверка на декларациите и за установяване на конфликт на интереси.

**§ 2.** Изменения и допълнения на Вътрешните правила за организацията и реда за извършване на проверка на декларациите по Закона за противодействие на корупцията и за отнемане на незаконно придобитото имущество и за установяване на конфликт на интереси в Областна дирекция „Земеделие“ – София-град се извършват по реда на тяхното приемане със заповед на директора на Областна дирекция „Земеделие” - София - град.

**§ 3.** Настоящите вътрешни правила са неразделна част към системите за финансово управление и контрол в ОД „Земеделие“ – София-град и подлежат на периодичен преглед и актуализиране при възникнала необходимост.

**§ 4**. За неуредените от тези правила въпроси се прилагат разпоредбите на Закон за противодействие на корупцията и за отнемане на незаконно придобитото имущество и Наредбата за организацията и реда за извършване на проверка на декларациите и за установяване на конфликт на интереси.

**§ 5.** Настоящите Вътрешни правила влизат в сила от датата на тяхното утвърждаване със Заповед № РД-04-12231/15.10.2021 година на директора на Областна дирекция „Земеделие” - София – град.

**§6.** Настоящите Вътрешни правила се оповестяват, като се публикуват на официалната интернет страница на Областна дирекция „Земеделие” – София-град.

**§ 7.** Указания по прилагането на настоящите правила дава директорът на Дирекция „АПФСДЧР“.

**§ 8.** Неразделна част от Правилата са следните приложения:

1. Приложение № 1 - образец на декларация по чл.34, ал.3 от Вътрешните правила;
2. Приложение № 2 - образец на декларация по чл.34, ал.4 от Вътрешните правила;

Приложение № 1 към чл. 34, ал. 3 от Вътрешните правила за организацията и реда за извършване на проверка на декларациите по ЗПКОНПИ и за установяване на конфликт на интереси в ОД „Земеделие“-София-град

**ДЕКЛАРАЦИЯ**

по

чл. 34, ал. 3 от Вътрешните правила за организацията и реда за извършване на  
проверка на декларациите по Закона за противодействие на корупцията и за  
отнемане на незаконно придобитото имущество и за установяване на конфликт  
на интереси в Областна дирекция „Земеделие“ – София-град

Долуподписаният/ната

(трите имена)

на длъжност ............................................................................................. в ОД „Земеделие“-София-град,

в качеството си на член на комисията, определена със заповед на директора на ОД „Земеделие“- София-град по чл. 22 от Вътрешните правила,

ДЕКЛАРИРАМ, ЧЕ:

Няма да разгласявам по никакъв повод данни за самоличността на лице, подало сигнал, съдържащ данни за конфликт на интереси, касаещи служител на ОД „Земеделие“-София-град.

Дата:................................................... Декларатор: ...........................

Приложение № 2 към чл. 34, ал. 4 от Вътрешните правила за организацията и реда за извършване на проверка на декларациите по ЗПКОНПИ и за установяване на конфликт на интереси в ОД „Земеделие“-София-град

**ДЕКЛАРАЦИЯ**

по

чл. 34, ал. 4 от Вътрешните правила за организацията и реда за извършване на  
проверка на декларациите по Закона за противодействие на корупцията и за  
отнемане на незаконно придобитото имущество и за установяване на конфликт  
на интереси в Областна дирекция „Земеделие“ – София-град

Долуподписаният/ната

(трите имена)

на длъжност ............................................................................................. в Дирекция/ Главна дирекция

.......................................................................................................................................................................

в качеството си на служител на ОД „Земеделие“- София-град по чл. 34, ал.2 от Вътрешните правила,

ДЕКЛАРИРАМ, ЧЕ:

Няма да разгласявам по никакъв повод данни за самоличността на лице, подало сигнал, съдържащ данни за конфликт на интереси, касаещи служител на ОД „Земеделие“-София-град.

Дата:................................................... Декларатор: ...........................